Nos, frater Petrus, humilis abbas de Chassagni, et Hugo de Chalens, humilis archipresbyter de Chalemont, et Hugo, vicarius de Montelier tunc temporis, universis præsentes literas inspecturis, rei gestæ noticiam cum salute. Quoniam ea quæ dicuntur vel fiunt, cito ab hominum memoria dilabuntur, eapropter quæ necessaria sunt forte aliquo tempore comprobari, scripturæ oportet testimonio commendari. Universitati vestræ volumus fieri manifestum, quod Johannes, filius Michaelis Donet, vendidit, dedit et quitavit fratri Guicardo de Birisuel, tunc temporis decano de Monbertout, et eidem domui de Monbertout omne jus quod habebat vel habere in præpositura de Monteillier, pertinente dictæ domui de Monbertout, poterat, quam dicebat sibi et heredibus suis jure hereditario devenire, pro sexaginta quatuor solidis forcium Lugdunensis monetæ, et quinque asineis silliginis et noven bichetis miliis, quos vel quas dictus Johannes confessus fuit coram nobis se recepisse vel grahancium suum plenarie habuisse. Promissit etiam coram nobis dictus Johannes juramento super sancta Dei evangelia præstito, se de cetero per se vel per alium contra hujusmodi venditionem, donationem sive quitationem non venturum. Si vero (quod absit!) aliquis contra hujusmodi venditionem venire præsumpserit, ipse Johannes tenetur pro se et pro suis sub vinculo præstiti juramenti, et maxime super omnia bona sua dictæ domui de Monbertout pertinencia, dictum decanum sive domum supradictam indampnem penitus observare. Venditionem vero istam laudavit, voluit et concessit Laurencia, uxor dicti Johannis, et promisit juramento super sancta Dei evangelia præstito se ipsam venditionem plenarie observare. Renunciaverunt siquidem tam dictus Johannes quam Laurencia, uxor sua, in ista venditione ex certa scientia et sub præstito juramento exceptioni doli et minoris precii, et etiam auxilio et beneficio tam juris canonici quam civilis, scripti et non scripti, promulgati et promulgandi, quod dicto decano vel domui supradictæ posset nocere et eisdem Johanni et Laurenciæ, uxori suæ, vel suis heredibus competere vel prodesse. In cujus rei testimonium nos dicti abbas, archipresbyter et capellanus, ad requisitionem parcium supradictarum, præsenti paginæ sigilla nostra apposuimus in robur et testimonium veritatis. Datum anno Mº CCº XLº IIº, mense augusto.